ก.ล.ต. นับหนึ่งไฟลิ่ง “รพ.ราชพฤกษ์” ขายไอพีโอ 163.78 ล้านหุ้น จ่อเทรด SET
ก.ล.ต. นับหนึ่งไฟลิ่ง “โรงพยาบาลราชพฤกษ์” หรือ RPH ขายไอพีโอ 163.78 ล้านหุ้น จ่อเทรด SET ใน Q1/60 หวังระดมทุนสร้างอาคารใหม่-เงินทุนหมุนเวียนขยายธุรกิจ โดยมี บล.ธนชาต
23 ม.ค. 2560

นายพายุพัด มหาผล ผู้ช่วยกรรมการผู้จัดการ บริษัท หลักทรัพย์ธนชาต จำกัด (มหาชน) ในฐานะที่ปรึกษาทางการเงิน บริษัท โรงพยาบาลราชพฤกษ์ จำกัด (มหาชน) หรือ RPH เปิดเผยว่า หลังจากที่ได้ยื่นคำขออนุญาตเสนอขายหุ้นเพิ่มทุนให้แก่ประชาชนเป็นครั้งแรกหรือ IPO และได้ยื่นแบบแสดงรายการข้อมูลการเสนอขายหลักทรัพย์ หรือไฟลิ่งต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)ขณะนี้ได้นับหนึ่งไฟลิ่งเรียบร้อยแล้ว เมื่อวันที่ 14 มกราคม 2560 โดยคาดว่าจะสามารถระดมทุนและเข้าจดทะเบียนในตลาดหลักทรัพย์แห่งประเทศไทย(SET) ภายในไตรมาสแรกปี 2560 นี้
สำหรับโรงพยาบาลราชพฤกษ์ มีทุนจดทะเบียน ณ วันที่ 9 ก.ย.59 จำนวน 382.22 ล้านบาท แบ่งเป็นหุ้นสามัญ จำนวน 382.22  ล้านหุ้น มูลค่าที่ตราไว้หุ้นละ 1 บาท โดยทุนเรียกชำระแล้วเท่ากับ 382.22  ล้านบาท โดยจะเสนอขายหุ้นไอพีโอจำนวนไม่เกิน 163,780,000 หุ้น คิดเป็นร้อยละ 30 ของจำนวนหุ้นสามัญที่เรียกชำระแล้วทั้งหมดภายหลังการเสนอขายในครั้งนี้
โดยแบ่งออกเป็นสองส่วนคือ เสนอขายต่อประชาชนจำนวน 155,780,000 หุ้นคิดเป็นร้อยละ 28.53 และเสนอขายต่อกรรมการและผู้บริหาร จำนวน 8,000,000 หุ้น คิดเป็นร้อยละ 1.47 วัตถุประสงค์ในการระดมทุนในครั้งนี้ บริษัทจะนำไปใช้ในโครงการก่อสร้างอาคารโรงพยาบาลใหม่ รวมถึงอุปกรณ์ทางการแพทย์และใช้สำหรับเป็นเงินทุนหมุนเวียนในการดำเนินธุรกิจและเงินลงทุนสำหรับการขยายธุรกิจที่เกี่ยวข้องกับธุรกิจการแพทย์
 ด้านผลการดำเนินงานในช่วงที่ผ่านมาในปี 2556-2558 รายได้จากกิจการโรงพยาบาลเติบโตต่อเนื่องทุกปี โดยมีรายได้จากกิจการโรงพยาบาล 343.37 ล้านบาท 377.27ล้านบาท และ 382.14 ล้านบาท ตามลำดับ และมีกำไรสุทธิ 40.74 ล้านบาท 48.48 ล้านบาท และ 44.99 ล้านบาท ตามลำดับ
โดยรายได้จากกลุ่มผู้ป่วยนอกเพิ่มขึ้นเฉลี่ยต่อปี (CAGR) อัตราร้อยละ 5.7  เป็นผลจากการเพิ่มของรายได้ผู้ป่วยนอกเฉลี่ยต่อครั้งที่เพิ่มขึ้นต่อเนื่องในส่วนของรายได้จากผู้ป่วยในเพิ่มขึ้นเฉลี่ยต่อปี (CAGR) ร้อยละ 5.3 ซึ่งเป็นผลจากการเพิ่มของรายได้เฉลี่ยต่อเตียงต่อวันที่เติบโตต่อเนื่องโดยเติบโตทั้งจากจำนวนวันนอนผู้ป่วยในและรายได้ผู้ป่วยในเฉลี่ยต่อเตียงที่เพิ่มขึ้น
สำหรับผลการดำเนินงานงวด 9 เดือน ปี 2558 และ งวด 9 เดือน ปี 2559 พบว่ารายได้จากกิจการโรงพยาบาลเติบโตอัตราร้อยละ 7.9  โดยมีสาเหตุหลักจากการเติบโตทั้งรายได้จากผู้ป่วยนอกเพิ่มขึ้นร้อยละ 4.3 และรายได้จากผู้ป่วยในเพิ่มขึ้นร้อยละ 11.0 